– Altfor mye klimapolitikk i Norge og andre land har vært mål uten tiltak for å gjennomføre det som trengs for å nå målene, sier Marius Gjerset, teknologiansvarlig i miljøstiftelsen Zero, til ABC Nyheter.

Byrådspartiene MDG, SV og Arbeiderpartiet klarer å fremme ambisiøse klimamål sammen med en plan for å nå dem i sin nye byrådserklæring, mener Gjerset.

– Byrådserklæringen har tydelige og gode mål om å bli verdens første helt utslippsfrie by innen 2030. Målet følges opp med en del gode, konkrete, nye grep for å klare å nå det og andre klimamål. Det er helt avgjørende.

Tiltak følges opp av effektive virkemidler

De største utslippene i Oslo er fra veitrafikk og transport. Gjerset vil derfor trekke fram byrådets satsing på tungtransport som et eksempel på nye, gode tiltak.

– På varetransport har man kommet kort i utviklingen. Her sier byrådet at de vil gjøre Oslo til en pilotby for utslippsfri tungtransport i samarbeid med transportnæringen. Samtidig vil de gradvis prioritere parkeringsplasser til utslippsfrie kjøretøy og sette av penger til innovative anbud og utviklingsprosjekter for utslippsfrie kjøretøy og maskiner i kommunen.

(Artikkelen fortsetter under)

Marius Gjerset er teknologiansvarlig i miljøstiftelsen Zero, som jobber for å drive fram nullutslippsløsninger, på bekostning av løsninger som gir utslipp. Foto: Caroline Dokken Wendelborg/ ZERO

Han skryter av at gode konkrete, tiltak følges opp med en overordnet, strukturell plan som fungerer.

– Det at Oslo lager et årlig klimabudsjett er veldig viktig. Byrådet er veldig tydelige på at byen skal styres årlig med et utslippsbudsjett som er forpliktende som et virkemiddel for å nå klimamålene.

Når en myndighet setter klimamål langt fram i tid, slik norske myndigheter har gjort flere ganger, vil vi ikke klare å nå dem når det mangler strukturell oppfølging fra år til år.

– Bare se på Norges nasjonale klimamål for 2020 som ikke nås.

Bakgrunn: Det rødgrønne byrådet lover at Oslo skal bli utslippsfri innen 2030

SV: – Vi må strekke oss langt og jobbe hardt

Sunniva Holmås Eidsvoll fra Sosialistisk Venstreparti under pressekonferansen om byrådsforhandlingene i Oslo. Foto: Håkon Mosvold Larsen / NTB scanpix

Gjerset og Zero mener regjeringen har mye å lære av hvordan byråde til Oslo jobber for å få ned klimagassutslipp i kommunen.

– Definitivt. Det er veldig mye å lære både fra målene og hvordan de følges opp med tiltak og klimabudsjettet for at de skal nås. Der har andre byer og ikke minst nasjonale myndigheter og regjeringen mye å lære.

Leder i Oslo SV, Sunniva Holmås Eidsvoll, var med å forhandle fram den nye byrådserklæringen. Hun mener byrådets ambisiøse klimamål er mulige å nå.

– Jeg tror det. Men det er ingen tvil om at vi må jobbe hardt og strekke oss langt i årene fremover. Vi kommer til å måtte iverksette tiltak vi ikke vet om enda. Det er vår jobb å finne de tiltakene, sier hun til ABC Nyheter.

Les også: Oslo SV-leder Sunniva Holmås Eidsvoll avslørte baby-nyhet

Byrådet vil at Oslo skal bli verdens første utslippsfrie storby. De har også satt seg en rekke andre klimamål. Byrådet vil:

Redusere klimagassutslippene med minst 52 prosent innen utgangen av 2023 sammenliknet med 2009-nivå, og legge grunnlaget for videre reduksjoner i resten av tiåret slik at målet om 95 prosent utslippsreduksjon innen 2030 kan nås

Redusere Oslos bidrag til klimagassutslipp utenfor kommunen betydelig, og innen utgangen av 2021 sette et konkret mål for Oslos indirekte utslipp.

Redusere biltrafikken i Oslo med en tredjedel innen 2030 sammenliknet med 2015-nivå, og 20 prosent innen utgangen av 2023.

Øke gjenvinningsgraden i renovasjonssystemet til minst 65 prosent og gjøre Oslos avfallshåndtering utslippsfri innen 2030.

Kreve 90 prosent sorteringsgrad på kommunens bygge- og anleggsplasser og minst 70 prosent materialgjenvinningsgrad.

For å klare dette vil byrådet «styre byen etter et klimabudsjett med konkrete og forpliktende tiltak for å nå målet om 95 prosent kutt i klimagassutslippene i 2030».

Les hele byrådserklæringen her.

De tre byrådspartiene MDG, SV og Arbeiderpartiet mangler to mandater for å få flertall i bystyret. De er avhenige av andre partier for å få gjennomført sin politikk.

Den siste fireårs-perioden hadde de en formell samarbeidsavtale med Rødt for å få flertall. Det er foreløpig uklart hvordan løsningen blir de neste fire årene.